Saab 9000

Το **Saab 9000** ήταν ένα μεσαίο πολυτελές αυτοκίνητο της κατηγορίας Ε, που κατασκευάστηκε από τη (σήμερα ανενεργή) σουηδική αυτοκινητοβιομηχανία Saab, από τις 24 Μαΐου 1984 έως τις 6 Μαΐου 1998. Συνολικά παρήχθησαν 503.087 αντίτυπα σειράς 9000. Αντικαταστάθηκε τον Αύγουστο του 1997 από το Saab 9-5, αν και μερικά τελικά αυτοκίνητα παρήχθησαν και το 1998. Αντιπροσωπεύοντας την είσοδο της εταιρείας στην κατηγορία των μεσαίων πολυτελών αυτοκινήτων, το Saab 9000 ήταν διαθέσιμο μόνο με βενζινοκινητήρες, σε δύο διαφορετικές 5-πορτες hatchback εκδοχές ή ως 4-πορτο notchback.

Αν και το συνολικό μήκος του 9000 ήταν λίγο μικρότερο από αυτό του Saab 900, ωστόσο το 9000 είχε μεγαλύτερο μεταξόνιο και καλύτερους εσωτερικούς χώρους από το 900.

## Συγγενικά μοντέλα

Οι εργασίες για την ανάπτυξη του Saab 9000 ξεκίνησαν το 1974, όταν άρχισαν οι πρώτες συζητήσεις για την αντικατάσταση του Saab 99. Το σχετικό έργο ονομάστηκε NGS - New Generation Saab (Νέα Γενιά Saab). Καθυστέρησε και ξανάρχισε το 1977 με την κωδική ονομασία X29, ενώ το ίδιο έτος έλαβαν χώρα έντονες συζητήσεις για το ενδεχόμενο μιας συγχώνευσης μεταξύ Saab και Volvo σε έναν όμιλο. Όταν η συγχώνευση μεταξύ Saab και Volvo κατέρρευσε, η Saab ενήργησε άμεσα και ξεκίνησε συνομιλίες με τη Lancia που ανήκει στη Fiat. Η τελική συνεργασία προέκυψε μετά από συνομιλίες μεταξύ του Marcus Wallenberg και του Τζιοβάννι (Τζιάννι) Ανιέλλι (Giovanni Agnelli) και είχε ως αποτέλεσμα 4 συγγενικά μεταξύ τους μοντέλα.

Οικονομικά, το Saab 9000 εξελίχθηκε ως αποτέλεσμα της επιτυχίας αρχικά του Saab 99 και στη συνέχεια του διαδόχου Saab 900, καθώς και στα πλαίσια της τότε συνεργασίας της Saab με τις Fiat, Lancia και Alfa Romeo, που μόλις προαναφέρθηκε. Ως αποτέλεσμα, το Saab 9000 κατασκευαζόταν σε συνεργασία με τις 3 αυτές εταιρείες, των οποίων τα αντίστοιχα μοντέλα, με κοινά πλαίσια (σασί) και συγγενικό τεχνολογικό υπόβαθρο, ήταν το πιο βασικό Fiat Croma (λανσαρίστηκε το 1985), το πολυτελές Lancia Thema (λανσαρίστηκε το 1984, σχεδόν ταυτόχρονα με το Saab 9000) και το σπορ Alfa Romeo 164 (λανσαρίστηκε το 1987), και είχαν όλα βασιστεί στην κοινή πλατφόρμα Tipo Quattro / Type Four / Τύπος Τέσσερα. Η πλατφόρμα αυτή προέκυψε ως συμφωνία μεταξύ των τεσσάρων αυτοκινητοβιομηχανιών τον Οκτώβριο του 1978 για τη μείωση του κόστους ανάπτυξης σε νέα κορυφαία σεντάν, αν και θα περνούσαν άλλα έξι έως εννέα χρόνια πριν από την κυκλοφορία των αυτοκινήτων.

Στην πράξη, ωστόσο, το 9000 μοιραζόταν μόνο το σασί με την 164, ενώ ακόμα και με τα Croma και Thema είχε, εκτός από το κοινό σασί, μόλις 7 ανταλλάξιμα κοινά μηχανικά μέρη, καθώς το 9000 είχε λάβει επιπλέον ενισχύσεις στις πόρτες, για καλύτερη πλευρική προστασία, και εντελώς διαφορετική δομή στο μπροστινό μέρος, για το ενδεχόμενο της μετωπικής πρόσκρουσης. Για παράδειγμα, οι πόρτες. Ωστόσο, επειδή η Saab τοποθέτησε βαρύτερη προστασία πλευρικής σύγκρουσης και έκανε άλλες αλλαγές στο σχεδιασμό, κανένα από τα εξαρτήματα δεν μπορούσε να αντικατασταθεί μεταξύ των αυτοκινήτων. Ο λόγος ήταν ότι η Fiat είχε σχεδιάσει το Croma χωρίς να λάβει υπόψη τις απαιτήσεις των αμερικανικών δοκιμών πρόσκρουσης, γεγονός που ανάγκασε τη Saab να ενισχύσει το αμάξωμα τοποθετώντας διάφορες ενισχύσεις. Έτσι, το μπροστινό μέρος του Saab είναι ριζικά διαφορετικό από τα ιταλικά αδέλφια λόγω της πολύ βελτιωμένης προστασίας από μετωπική πρόσκρουση. Ως αποτέλεσμα, μόνο 7 μέρη είναι πραγματικά εναλλάξιμα, όπως προαναφέρθηκε. Επιπλέον, ενώ τα άλλα συγγενικά αυτοκίνητα χρησιμοποίησαν ανάρτηση με ανεξάρτητα γόνατα MacPherson παντού, το 9000 τα χρησιμοποίησε μόνο στη μπροστινή ανάρτηση, με την πίσω ανάρτηση να χρησιμοποιεί άκαμπτο άξονα.
thumb|left|Το σαλόνι ενός Saab 9000 CS 2.3 Turbo του 1992.

Από την άλλη όμως, για να εξυπηρετήσει η Saab την κοινή ανάπτυξη των 4 μοντέλων, το κλειδί ανάφλεξης και εκκίνησης του Saab 9000 βρισκόταν στην κολώνα του τιμονιού αντί στην κονσόλα ανάμεσα στα μπροστινά καθίσματα, όπως συνηθιζόταν σε άλλα μοντέλα της Saab.

Η αισθητική του Saab 9000 διαμορφώθηκε από τον Τζορτζέτο Τζουτζιάρο και τον εσωτερικό σχεδιαστή της SAAB Björn Envall. Επίσης, ο αρχικός αεροδυναμικός συντελεστής Cd του μοντέλου ήταν 0,34 - νούμερο ιδιαίτερα καλό και ανταγωνιστικό εν έτει 1984.

## Εκδόσεις

Το Saab 9000 παρουσιάστηκε στον αυτοκινητιστικό Τύπο σε συνέδριο στο Kolmården Game Park (Πάρκο άγριας ζωής) στις 24 Μαΐου 1984 ταυτόχρονα με τα πρώτα δοκιμαστικά μοντέλα προ-παραγωγής, και μπήκε στη μαζική παραγωγή τον Σεπτέμβριο του 1984, για τη σεζόν (model year, έτος μοντέλου) του 1985. Από την πρώτη στιγμή, ο διεθνής Τύπος επαίνεσε το μοντέλο για τον εσωτερικό του χώρο στο σαλόνι, την οδική του συμπεριφορά και την ασφάλεια, μεταξύ άλλων.

Ο κινητήρας του ήταν μια εγκάρσια παραλλαγή του «κινητήρα H» που χρησιμοποιήθηκε επίσης στα Saab 900 και 99, αλλά το κιβώτιο ταχυτήτων (αρχικά διατέθηκε μόνο με ένα 5-τάχυτο χειροκίνητο κιβώτιο της Saab) ήταν μοναδικό για το Saab 9000 και πλήρως ανακατασκευασμένο. Τα αρχικά 9000 παραγωγής δεν ήταν σε θέση να εκπληρώσουν τα αμερικανικά πρότυπα δοκιμών πρόσκρουσης, αλλά το αυτοκίνητο βελτιωνόταν συνεχώς κατά τη διάρκεια της παραγωγής του και στα τέλη του 1985, για το έτος μοντέλου 1986, το 9000 κυκλοφόρησε στην πιο σημαντική ξένη αγορά της Saab: τις ΗΠΑ. 

Κατά το λανσάρισμα, η μοναδική εκδοχή αμαξώματος του 9000 ήταν 5-πορτο liftback. Για το έτος μοντέλου του 1987 έγινε διαθέσιμο ένα αυτόματο κιβώτιο 4 ταχυτήτων από τη γερμανική εταιρεία ZF Friedrichshafen (συνήθως γνωστή ως ZF σκέτο), καθώς και έξτρα ABS, το οποίο έγινε στάνταρ σε όλα από τη σεζόν του 1991. Στα τέλη του 1987, για τη σεζόν του 1988, προστέθηκε ένα 4-πορτο σεντάν, γνωστό ως 9000 CD, μαζί με ένα μικρό λίφτινγκ στο μπροστινό μέρος του sedan για τη βελτίωση της αεροδυναμικής, λίφτινγκ που υιοθετήθηκε στα τέλη του έτους 1990 και στο liftback. Μέσα στο 1991, το 5-πορτο liftback υπέστη έναν επανασχεδιασμό και κυκλοφόρησε ως 9000 CS, ενώ ο επανασχεδιασμός αυτός τελικώς υιοθετήθηκε το 1994 και στο σεντάν 9000 CD. Ταυτόχρονα με το λανσάρισμα του 9000 CS, το αρχικό liftback μετονομάστηκε σε 9000 CC και διατηρήθηκε στην παραγωγή, καθώς συνέχισε να διατίθεται σε ορισμένες αγορές, ως μια εισαγωγική έκδοση.

Από τον Φεβρουάριο του 1993 έως τον Δεκέμβριο του 1997, παρήχθη και η κορυφαία έκδοση 9000 CS Aero, που ήταν και το ισχυρότερο μοντέλο της εταιρείας έως τότε. Έφερε τον 4-κύλινδρο βενζινοκινητήρα B234 των 2.3 λίτρων turbo, με την ισχύ στους 225 hp (168 kW) στα μοντέλα με μηχανικό κιβώτιο ταχυτήτων, αν και στις αυτόματες εκδόσεις η ισχύς του είχε ρυθμιστεί στους 200 hp (149 kW).

Να σημειωθεί ότι από το 1988 (στην έναρξη της σεζόν) το 9000 έγινε το πρώτο μοντέλο της Saab με υπολογιστή ταξιδιού, τον γνωστό ως Saab Information Display (SID), που έδειχνε την τρέχουσα κατανάλωση, τη μέση κατανάλωση, την απόσταση από ένα άδειο ρεζερβουάρ καυσίμου, την τάση εξόδου του εναλλάκτη, την εξωτερική θερμοκρασία και τη χαμηλότερη τάση μπαταρίας κατά την εκκίνηση του οχήματος. Μάλιστα αν η εξωτερική θερμοκρασία πέσει στους -3 °C έως 3 °C (27 °F έως 37 °F), τότε η ένδειξη θερμοκρασίας επιλέγεται αυτόματα για να προειδοποιήσει για πιθανές συνθήκες μαύρου πάγου στο δρόμο. Ένα ξεχωριστό εικονόγραμμα παρακολουθεί το άνοιγμα της πόρτας και του καπό, και την κατάσταση του εξωτερικού λαμπτήρα. Η σεζόν του 1988 σηματοδότησε, επίσης, την εισαγωγή πυροτεχνικών προεντατήρων στις ζώνες ασφαλείας για τα μπροστινά καθίσματα.

## Ετήσια παραγωγή

## Αναφορές


## Βιβλιογραφία
* 

## Εξωτερικοί σύνδεσμοι

* The Saab Museum/ Saab 9000 Model Year Changes 
* 1990-1998 Saab 9000 review (αναφέρεται στο Saab 9000 Αμερικανικών προδιαγραφών)

Κατηγορία:Μοντέλα Saab
Κατηγορία:Αυτοκίνητα πολυτελείας
Κατηγορία:Σουηδικά αυτοκίνητα